Parlo ciaeo 29 ottobre 2017
A riscoverta da muxica da Liguria. Dialogo co-o Gian Enrico Cortese
Andrea Acquarone
Gh’ea un tempo che i palaçi e e ville baròcche ean squæxi in abbandon; oua vëgnan da tutto o mondo pe vixitâli. A nòstra lengua antiga a l’ea scöxia; oua se n’è fæto fiña unna mostra. Ma a muxica antiga e clascica da Liguria? Pöchi â conoscian. Fòscia chi ne sa de ciù o l’è o Gian Enrico Cortese (Zena 1953), professô do Conservatöio che à sta riçerca o gh’à dedicou trenta e passa anni. Domandemmo à lê.
Comme scià l’è arrivou à studdiâ sto tema?
«Mi ea un orchestrâ, ma a-o prinçipio di anni ottanta me son lasciou incantâ da-o discorso da muxica antiga. Rinascimento e Baròcco. Scicomme son zeneise me son domandou fito se chì se fava quarcösa de bon».
E a l’ea coscì?
«Diæ pròpio de scì. I nòstri compoxitoî ean ben ben riçercæ ascì feua stato, mascime inte l’etæ baròcca. Se un tiatro o piggesse quello ch’o l’è stæto scrito da-o 1576 a-o 1656, anche cangiando cartellon tutti i meixi, o gh’aviæ muxica pe 25 anni. Ma ancon a-a vigilia da cheita da Repubrica gh’ea à Zena unna realtæ, in piccin, in scî livelli de Vienna».
Levou o Paganini, o l’è un patrimònio conosciuo pöco ben.
«Conosciuo pesso; se pensa soventi a-a muxica de Veneçia, ma quella de Zena a no l’è de meno valô. Mi m’è capitou de eseguî e dirizze pe-a primma vòtta in epoca moderna ben ben de muxiche di mæ antighi colleghi che taxeivan da secoli».
Fòscia a primma pria pe repiggiâ a conscensa do valô da muxica clascica ligure a porrieiva ëse l’insituçionalizzaçion do “Basso de Zena”, a redescoverta do quæ â dovemmo à vosciâ.
«Beh, no solo à mi… Do resto o porrieiva vegnî ben, perché antigamente a l’ea unna muxica che a rappresentava a nòstra collettivitæ. O ciù, co-a muxica antiga, a-o delà da riçerca filològica e muxicològica, o l’è eseguîla».
Gh’è ascì di tòcchi donde a parte cantâ a l’è in zeneise?
«E se mai!».
Gh’è un provinçialimo ch’o pòrta à miâse delongo l’ombrisallo, comme ghe n’è un ch’o no fa capî o valô di tesöi in scî semmo assettæ…
Lescico
À peto: rispetto
Ascì: anche
Cheita: caduta
Incantâ: affascinare
Isoou: isolato
Feua stato: all’estero
Fiña: persino
Fito: presto
Mascime: sporattutto
Ombrisallo: ombelico
Pesso: niente
Repiggio: recupero
Scöxia: denigrata
Squæxi: quasi
© Riproduzione riservata
ita_Latn lij_Latn vec_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn smo_Latn lij_Latn lij_Latn lij_Latn lij_Latn lij_Latn lij_Latn ita_Latn lij_Latn ita_Latn plt_Latn lij_Latn knc_Latn ita_Latn lij_Latn lij_Latn scn_Latn ita_Latn